ส่วนที่ 1

ข้อมูลสรุป (Executive Summary)

บริษัท รสา พร็อพเพอร์ตี้ ดีเวลลอปเม้นท์ จำกัด (มหาชน) (“บริษัท”) มีชื่อภาษาอังกฤษว่า
“Rasa Property Development Public Company Limited” ก่อตั้งเมื่อวันที่ 14 สิงหาคม
พ.ศ. 2538 ในชื่อเดิมว่า “บริษัท พาณิชย์ภูมิพัฒนา จำกัด” ด้วยทุนจดทะเบียน 10 ล้านบาท
โดยมีวัตถุประสงค์หลักเพื่อประกอบธุรกิจพัฒนาอสังหาริมทรัพย์ประเภทบ้านจัดสรรและอาคารชุดพักอาศัย
ปัจจุบันบริษัทมีทุนจดทะเบียนทั้งสิ้น 400 ล้านบาท และเรียกชำระแล้ว 400 ล้านบาท
มีสำนักงานใหญ่ตั้งอยู่ที่ 555 รสาทาวเวอร์ ชั้น 28 ถนนพหลโยธิน แขวงจตุจักร เขตจตุจักร
กรุงเทพฯ 10900

บริษัทเป็นผู้พัฒนาโครงการและเจ้าของโครงการ โดยเน้นการสร้างบ้านจัดสรร
และอาคารชุดพักอาศัยที่มีคุณภาพ เน้นประโยชน์ใช้สอย
ภายใต้แนวคิดการสร้างเอกลักษณ์เฉพาะตัวในแต่ละโครงการ
ทุกโครงการของบริษัทถือว่าเป็นสินค้าจำนวนจำกัด โดยนำเสนอรูปแบบและแนวคิดใหม่อยู่เสมอ
ซึ่งถือว่าเป็นจุดขายที่สำคัญของแต่ละโครงการ โดยมีกลุ่มลูกค้าเป้าหมายระดับปานกลางถึงระดับสูง

ในรอบปี 2550
บริษัทได้ขายโครงการและดำเนินการก่อสร้างแล้วเสร็จตลอดจนโอนกรรมสิทธิ์ให้ผู้ซื้อ 100%
แล้วจำนวน 2 โครงการ ได้แก่ โครงการ Wilshire Condominium และโครงการ รสา
วิลเลจ อีกทั้งกำลังทยอยโอนกรรมสิทธิ์ในโครงการ Wilmore ไปแล้วกว่า 85%
ซึ่งคาดว่าจะสามารถโอนกรรมสิทธิ์ให้ผู้ซื้อทั้งหมดได้ภายในต้นปี 2551 นี้

ในส่วนการเปิดโครงการใหม่ บริษัทเปิดโครงการบ้านเดี่ยวเพิ่มขึ้น 1 โครงการ ได้แก่ โครงการ
รสา พาร์คเลน ตั้งอยู่ที่ถนนวัชรพล มูลค่าขายประมาณ 650 ล้านบาท และได้จัดซื้อที่ดินจำนวน 2
แปลง เพื่อพัฒนาเป็นคอนโดมิเนียมพักอาศัย มูลค่าขายรวมประมาณ 2,400 ล้านบาท
ได้แก่โครงการ The Light House สาทร – เจริญนคร มูลค่าขายประมาณ 1,200 ล้านบาท
และโครงการ Intro พหลโยธิน - ประดิพัทธ์ มูลค่าขายประมาณ 1,200 ล้านบาท

-   รายได้

ในปี 2550 และ 2549 บริษัทมีรายได้รวม 479.23 ล้านบาท และ 671.27 ล้านบาทตามลำดับ
ซึ่งลดลงจากปีก่อนจำนวน 192.04 ล้านบาท โดยรายได้ส่วนใหญ่มาจากการขายบ้านเดี่ยว 256.44
ล้านบาท คิดเป็น 55% ของรายได้จากการขาย และรายได้จากการขายอาคารชุดพักอาศัย 210.05
ล้านบาท คิดเป็น 45% ในขณะที่ปีก่อนสัดส่วนรายได้จากบ้านเดี่ยวมีเพียง 32%
ซึ่งส่งผลให้อัตรากำไรขั้นต้นรวมของบริษัทลดลง
เนื่องจากปกติกำไรขั้นต้นของบ้านเดี่ยวจะอยู่ประมาณ 20-25%
ซึ่งต่ำกว่าของอาคารชุดพักอาศัยที่อยู่ระหว่าง 30-35%

-   ค่าใช้จ่าย

ในปี 2550 บริษัทมีค่าใช้จ่ายรวม จำนวน 437.03 ล้านบาท ซึ่งลดลงจากปี 2549 จำนวน
131.25 ล้านบาท แบ่งเป็นต้นทุนขาย จำนวน 367.44 ล้านบาท ซึ่งลดลงจากปีก่อนจำนวน
114.18 ล้านบาท และค่าใช้จ่ายในการขายและบริหาร จำนวน 69.59 ล้านบาท
ซึ่งลดลงจากปีก่อนจำนวน 17.07 ล้านบาท

การลดลงของค่าใช้จ่ายดังกล่าว ส่วนหนึ่งเกิดจากการปิดโครงการขาย 2 โครงการ
ทำให้ต้นทุนขายและค่าใช้จ่ายในการขายและบริหารของโครงการดังกล่าวลดลงตาม
นอกจากนี้ยังเกิดจากการโอนกลับรายการขาดทุนจากการตีราคาสินค้าลดลงของโครงการที่ปิดการขายแล้ว
จำนวน 4.11 ล้านบาท

-   กำไร (ขาดทุน) สุทธิ

ในปี 2550 และ 2549 บริษัทมีกำไรสุทธิ 30.53 ล้านบาท และ 40.64 ล้านบาท ตามลำดับ
ซึ่งลดลงจากปีก่อนจำนวน 10.11 ล้านบาท ซึ่งเป็นไปตามรายได้ที่ลดลง

-   สินทรัพย์รวม

ปี 2550 และ 2549 บริษัทมีสินทรัพย์ 820.95 ล้านบาท และ 782.40 ล้านบาท ตามลำดับ
ซึ่งเพิ่มขึ้นจากปีก่อนจำนวน 38.55 ล้านบาท แบ่งเป็นสินทรัพย์หมุนเวียน จำนวน 800.55 ล้านบาท
หรือคิดเป็นร้อยละ 97.52 ของสินทรัพย์รวม และสินทรัพย์ไม่หมุนเวียน จำนวน 20.40 ล้านบาท
หรือคิดเป็นร้อยละ 2.48 ของสินทรัพย์รวม สินทรัพย์ที่เพิ่มขึ้นส่วนใหญ่เป็นผลมาจาก
ในระหว่างปีมีการซื้อที่ดิน จำนวน 2 แปลง เพื่อพัฒนาเป็นอาคารชุดพักอาศัย

-   หนี้สินรวม

ณ วันที่ 31 ธันวาคม 2550 บริษัทมีหนี้สินทั้งสิ้น 295.74 ล้านบาท ลดลงจากปี 2549 จำนวน
115.46 ล้านบาท หรือคิดเป็นร้อยละ 28.08 แบ่งเป็นหนี้สินหมุนเวียน จำนวน 71.89 ล้านบาท
และหนี้สินไม่หมุนเวียน จำนวน 223.85 ล้านบาท

การลดลงของหนี้สินส่วนใหญ่มาจากการที่บริษัทมีการโอนกรรมสิทธิ์บ้านพร้อมที่ดิน
และอาคารชุดพักอาศัยอยู่ในระดับสูง นอกจากนี้ยังมีการเพิ่มทุนจดทะเบียนในระหว่างปี
จึงทำให้บริษัทสามารถชำระหนี้เงินกู้ยืมได้เพิ่มขึ้น
แต่อย่างไรก็ตามเงินกู้ยืมระยะยาวจากสถาบันการเงินเพิ่มขึ้นจากปี 2549 จำนวน 108.44
ล้านบาท หรือคิดเป็นร้อยละ 155.23
เนื่องจากมีการซื้อที่ดินเพื่อพัฒนาเป็นโครงการอาคารชุดพักอาศัย

-   ส่วนของผู้ถือหุ้น

ณ วันที่ 31 ธันวาคม 2550 บริษัทมีส่วนของผู้ถือหุ้นทั้งสิ้น 525.20 ล้านบาท เพิ่มขึ้นจากปี 2549
จำนวน 154.00 ล้านบาท หรือคิดเป็นร้อยละ 41.49 เนื่องจากในระหว่างปี
มีการเพิ่มทุนจดทะเบียนจาก 300.00 ล้านบาท เป็น 400.00 ล้านบาท
และจากการเพิ่มทุนดังกล่าวทำให้มีส่วนเกินมูลค่าหุ้นสามัญ จำนวน 23.48 ล้านบาท